**ROTAVIROZA**

Je črevesna nalezljiva bolezen, za katero zbolijo tako ljudje kot živali. Najdemo jo povsod po svetu. Pogosto se pojavlja v obliki izbruhov ter epidemij predvsem v vrtcih, domovih za starejše občane in povsod, kjer se zadržuje večje število ljudi. Povzročitelji so rotavirusi, okrogli virusi brez ovojnice.

**Doba inkubacije**
Čas od okužbe, do pojava bolezni traja od 1 – 3 dni.

**Virus se prenaša »fekalno oralno« (»iz rok v usta«).** Zelo lahko se prenaša pri okuženih osebah, zaradi nezadostne higiene rok po iztrebljanju. Z rokami se virus kontaktno prenaša na hrano, vodo, predmete in ljudi. Redkejši je prenos z vdihavanjem okuženega zraka, aerosola, ki nastane ob bruhanju ali iztrebljanju obolelega.

Dovzetnost za okužbo je splošna. Okužijo se lahko otroci vendar tudi odrasli. Najpogosteje zbolijo otroci v starostnem obdobju od 6 do 24 mesecev, čeprav se lahko okužba pojavi tudi pred in po tem obdobju.

**Znaki bolezni**
- bruhanje,

-bolečine in krči v trebuhu,

- vodena drisko in

- povišana telesna temperatura.

Zlasti nevarna je lahko okužba pri majhnih otrocih, ker hitro privede do dehidracije ali izsušitve. Odrasle osebe lahko okužbo prebolijo brez znakov in simptomov.

Virus se v velikih koncentracijah izloča z blatom obolelega**. Izločanje se lahko prične že 1 do 2 dni pred pojavom bolezni. Bolnik je kužen v času, ko odvaja tekoče blato kar pri mlajših otrocih lahko traja dlje kot 14 dni.**

Specifičnih zdravil za zdravljenje ni. Zelo pomembno je, da se s pitjem sproti nadomešča izgubljeno tekočino in elektrolite. V lekarnah so na voljo tudi pripravki, namenjeni nadomeščanju elektrolitov.  Če je otrok dojen, je potrebno dojenje nadaljevati. Posebna dieta ni potrebna.

**Preprečevanje bolezni**
Prenos bolezni se preprečuje z ustrezno osebno higieno, ki zajema pogosto in pravilno umivanje rok.

Prostor, kjer se nahaja oboleli, je potrebno mokro čistiti in po potrebi razkuževati ter večkrat dnevno prezračevati. Uporabljene plenice in ostale krpe, umazane z izločki, je potrebno odstranjevati z odlaganjem v plastične vrečke, ki jih je potrebno dobro zatesniti.

Otroci, ki imajo drisko in ali bruhanje, ne smejo obiskovati vrtca ali šole.

Vir: NIJZ, Rotaviroza (okužbe z rotavirusi), 18. 04. 2016